ไทยพาณิชย์ได้เวลารุกสถาบัน
ชู&#8216;เรตติ้ง&#8217;องค์กรใบเบิกทางหลังกอดลูกค้ารายย่อยสำเร็จ
11 ส.ค. 2554

ชู‘เรตติ้ง’องค์กรใบเบิกทางหลังกอดลูกค้ารายย่อยสำเร็จ
บลจ.ไทยพาณิชย์ พร้อมเจาะกลุ่มลูกค้าสถาบันต่างชาติ หลังได้เรตติ้งองค์กร ช่วยเบิกทางขยายกองทุนส่วนบุคคล
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า บริษัทถือเป็นครั้งแรกของอุตสาหกรรมกองทุนรวมของไทย และฟิทช์ เรทติ้งส์ ในการว่าจ้างบริษัท ฟิทช์ เรทติ้งส์ (ประเทศไทย) เข้ามาจัดอันดับเครดิต (เรตติ้ง) องค์กรของ บลจ.ไทยพาณิชย์ 
ทั้งนี้ บริษัทต้องการมุมมองของคนกลาง หลังจากได้ปรับปรุงระบบและกระบวนการทำงานภายในใหม่ทั้งหมดแล้ว เพื่อพร้อมที่จะไปเจาะกลุ่มลูกค้าสถาบันและต่างชาติมากขึ้น และฟิทช์ฯ จะเข้าดูระบบและตรวจสอบบริษัททุกๆ ปีเหมือนกับการติดตามอันดับเครดิตหุ้นกู้
ปัจจุบัน บลจ.ไทยพาณิชย์ ได้รับเรตติ้งระดับ “M2” เป็นเรตติ้งอันดับ 2 จาก 5 อันดับ สะท้อนถึงการที่บริษัทมีความเสี่ยงต่ำต่อความล้มเหลวในการจัดการด้านการปฏิบัติการและการลงทุนเมื่อเทียบกับบริษัทจัดการกองทุนอื่นในประเทศไทย
นางโชติกา กล่าวว่า ในส่วนของการจัดเรตติ้งกองทุนนั้นบริษัทคงจะไม่ทำ เนื่องจากอันดับความน่าเชื่อถือของกองทุนมีประโยชน์สำหรับการเจาะตลาดรายย่อย ซึ่งบริษัทมีความแข็งแกร่งในกลุ่มนี้อยู่แล้ว ยกเว้นกลุ่มลูกค้าสถาบันที่ยังเข้าไม่ถึง ซึ่งยอมรับว่าที่ผ่านมาบริษัทรุกตลาดรายย่อยเป็นหลัก ทำให้สัดส่วนลูกค้าสถาบันมีเพียง 10% ขณะที่ลูกค้ารายย่อยสูงถึง 90% 
สำหรับลูกค้ากองทุนส่วนบุคคลของบริษัทส่วนใหญ่จะเป็นกลุ่มลูกค้าระดับบน หรือไฮเน็ตเวิร์ก แต่ยังไม่มีโอกาสเข้าไปบริหารเงินให้สถาบันรายใหญ่อย่างกองทุนบำเหน็จบำนาญข้าราชการ (กบข.) และกองทุนประกันสังคม ซึ่งเป็นผู้เล่นหลักในตลาดกองทุนส่วนบุคคล ดังนั้นการที่บริษัทได้เรตติ้ง บลจ.แล้ว น่าจะช่วยให้นักลงทุนสถาบันมั่นใจในตัวบริษัทมากขึ้น 
นางโชติกา กล่าวว่า ปัจจุบันนักลงทุนสถาบันขนาดใหญ่จะว่าจ้างบริษัทที่ปรึกษาเพื่อมาช่วยคัดเลือก บลจ.ที่จะมาบริหารเงินให้ ซึ่งบริษัทที่ปรึกษาจะมีกระบวนการในการจัดทำเรตติ้งของตัวเองเพื่อคัดเลือก บลจ.และกองทุนมาแนะนำ
“หวังว่าเรตติ้ง บลจ.ที่เรามีอยู่จะช่วยให้บริษัทเจาะฐานลูกค้าสถาบันได้มากขึ้น เพราะธุรกิจกองทุนส่วนบุคคลยังสามารถเติบโตได้อีกมาก” นางโชติกา กล่าว
สำหรับกองทุนส่วนบุคคลของบริษัทในปีนี้เติบโตขึ้นจากสิ้นปีที่ผ่านมา ซึ่งอยู่ที่ 1 หมื่นล้านบาท มาเป็น 1.7 หมื่นล้านบาท โดยเป้าหมายในปีนี้จะเติบโต 100% ซึ่งที่ผ่านมามีบริษัทเอกชนที่มีเงินเหลือมาให้บริษัทบริหารเงินให้ รวมถึงมหาวิทยาลัยซึ่งออกนอกระบบแล้วจำเป็นต้องบริหารจัดการเงินที่มีอยู่ให้เกิดประสิทธิภาพสูงสุด จึงว่าจ้างบริษัทมาบริหารให้ และจากนี้จะเจาะกลุ่มบริษัทประกันเพิ่มขึ้น
นอกจากนี้ บริษัทจะร่วมเสนอตัวบริหารกองทุนให้ กบข.และประกันสังคม รวมถึงเข้าประมูลบริหารจัดการเงินกองทุนของสำนักบริหารหนี้สาธารณะ (สบน.) วงเงิน 2 แสนล้านบาท ที่เบื้องต้นจะจ้างให้ บลจ. 4 แห่งมาบริหาร